Diari Oficial de la Generalitat Valenciana


Sumari del DOGV 5185, del 26-01-2006 (2006/818)

ORDE de 12 de desembre de 2005, de la Conselleria de Cultura, Educació i Esport, per la qual es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5185

Data del DOGV
:   26-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/818


Data del document
:   12-12-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * administració local
    * arxiu
    * suport econòmic
    * suport òptic
    * protecció del patrimoni

ORDE de 12 de desembre de 2005, de la Conselleria de Cultura, Educació i Esport, per la qual es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana. [2006/818]  
La Generalitat Valenciana té competències plenes en matèria d'arxius i un dels seus objectius és la conservació del patrimoni documental valencià. Una part molt important d'este patrimoni es localitza als arxius municipals, molts dels quals no tenen els mitjans suficients per a poder atendre la conservació de la documentació. Per a complir este objectiu, la Conselleria de Cultura, Educació i Esport vol subvencionar els ajuntaments que desenvolupen projectes de digitalització de la documentació històrica del seu arxiu.  
Per això, fent ús de les facultats que em conferix l'art. 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana i s'aproven les bases de la present convocatòria (annex I) i el model d'instància (annex II).   
Segon  
Les ajudes es concediran a càrrec de l'aplicació pressupostària 57.14.76.746.50.2, línia codi comptable T5553000, per un import màxim de 29.900 euros, quedant condicionada a l'aprovació definitiva de la Llei de Pressupostos de la Generalitat Valenciana per al 2006, de conformitat amb l'Orde de 26 de setembre de 1994, de la Conselleria d'Economia i Hisenda.   
DISPOSICIONS FINALS  
Primera  
Es delega en la Direcció General d'Arxius i Innovació Tecnològica la facultat de resoldre la concessió d'estes subvencions i se l'autoritza perquè, en l'àmbit de les seues competències, adopte les mesures necessàries per a l'aplicació i desenvolupament de la present orde.  
Segona  
La present orde produirà efectes des de l'endemà de la publicació en el Diari Oficial de la Generalitat Valenciana.  
Contra el present acte, que posa fi a la via administrativa, l'interessat podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació. Tot això de conformitat amb els articles 10, 14 i 46 de la Llei Reguladora de la Jurisdicció Contenciosa Administrativa.  
València, 12 de desembre de 2005  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases del concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana  
Primera. Objecte  
La present convocatòria té com a objectiu la concessió d'ajudes que contribuïsquen al finançament dels gastos derivats de la digitalització de la documentació històrica dels arxius municipals de la Comunitat Valenciana, per a assegurar la conservació del patrimoni documental valencià. La digitalització es realitzarà en color en format TIFF i posteriorment es faran còpies en format JPEG per a la seua difusió. Com a complement del treball de digitalització, es farà una còpia de seguretat en microfilm a partir de la imatge digital.  
La responsabilitat sobre la documentació, en el cas de treballs realitzats fora de l'arxiu (assegurança, conservació dels originals), anirà a càrrec de l'ajuntament.  
Segona. Requisits dels beneficiaris  
1. Podran sol·licitar ajudes els ajuntaments de la Comunitat Valenciana que realitzen inversions per a la digitalització de la documentació històrica de l'arxiu amb la finalitat de millorar la conservació i la difusió del seu patrimoni documental.  
2. Es podrà finançar a càrrec de les ajudes la digitalització de les sèries o col·leccions documentals que estiguen perfectament descrites per mitjà del corresponent catàleg o inventari.  
3. Quedaran exclosos de la present convocatòria els ajuntaments que no hagen justificat en la data prevista la subvenció concedida en l'exercici anterior i aquells en què concórrega alguna de les circumstàncies previstes en l'art. 13.2 de la Llei 38/2003, de 17 de novembre, General de Subvencions.  
Tercera. Elements mínims a considerar en els treballs subvencionables  
1. Digitalització  
El procés de digitalització, que duran a terme empreses professionals, es realitzarà traient un màster en format TIFF, que faça possible la preservació de l'original i l'obtenció de còpies en el mateix format o en altres per a usos diversos, i dos còpies, destinades a la consulta i que es realitzaran en format JPEG amb qualitat d'imatge alta i compressió baixa. La digitalització es farà d'acord amb les normes següents:  
a) La grandària de l'arxiu digital, el tipus d'arxiu i la resolució dependran de les característiques dels originals. Les característiques de l'original pel que fa a dimensions, tipus de lletra, nivell de contrast, etc. condicionarà que la imatge digital puga ser modificada respecte a l'original.  
b) La captura digital es realitzarà en color real RGB, amb una profunditat de píxel de 24 bits (8 bits per cada canal), i amb un índex de qualitat de 5.0.  
c) Per a la captura de grans formats, com ara mapes, plans i pergamins, en primer lloc es farà una captura general en sistema de compressió JPEG i amb una resolució òptima, que s'utilitzarà per a la difusió dels grans formats. En segon lloc, la captura general es dividirà en coordenades per a obtindre una malla quadriculada. Cada quadrícula de la malla s'ha de capturar separadament en TIFF, amb un format no superior a DIN A3 i d'alta resolució, indicant en la referència de cada document a quina part de la quadrícula general correspon cada imatge.   
d) Quan s'utilitze un sistema de compressió s'optarà pel nivell baix perquè la qualitat de la imatge no perda molta informació.   
e) La digitalització es realitzarà amb un sistema de captura aeri i obert.  
f) Les imatges digitalitzades hauran d'incloure les corresponents metadades en un format estàndard per a la seua identificació individualitzada, d'acord amb l'instrument de descripció del fons o col·lecció digitalitzat.  
g) Cada unitat de suport haurà d'incloure la informació simbòlica necessària, OLU 7645, capturada en forma d'arxiu d'imatge, que constituirà el conjunt d'imatges testimoni destinades a la versió en microfilm de seguretat. Les imatges contindran la informació següent: començament i fi del volum, dificultat de lectura de l'original, document danyat, anagrama de la institució, fitxa descriptiva de les característiques de la microfilmació, dades de l'original, factor de reducció i targeta de resolució microgràfica.  
El màster en format TIFF i una de les còpies en format JPEG es conservaran en la Conselleria de Cultura, Educació i Esport, mentre que l'altra còpia en format JPEG es lliurarà a l'ajuntament corresponent.  
2. Microfilmació  
La còpia de seguretat es farà, a partir de la imatge digital, en microfilm de 35 mm d'acord amb les normes següents:  
a) La còpia en microfilm es farà sobre pel·lícula diazo, vesicular o de sals de plata, PLA 6619 i 4332.  
b) Tots els rotllos contindran la informació simbòlica necessària, TUH 0385. Les imatges testimoni seran les següents: començament i fi del rotllo, dificultat de lectura de l'original, document danyat, anagrama de la institució, fitxa descriptiva de les característiques de la microfilmació, dades de l'original, factor de reducció i targeta de resolució microgràfica.  
c) L'alçària dels caràcters i pictogrames que apareguen en les imatges testimoni no han de ser inferiors a 3 mm.  
d) Una longitud mínima de 45 cm lliure de tota imatge ha d'estar reservada per al començament i per al final de cada rotllo de microfilm.  
e) Els microfilms no han de tindre esgarrinxades, perforacions en l'emulsió o el suport, marques de dits ni cap altre defecte susceptible d'afectar la qualitat de les reproduccions obtingudes a partir dels microfilms (còpia digital, còpia microfilm, còpia paper).  
f) L'orientació de les imatges es realitzarà en comic mode, de manera que la vora superior del document estiga alineada amb la vora superior de la pel·lícula.  
g) Es farà un control òptic dels microfilms, un per un, que n'assegure la fidelitat respecte a l'original.  
h) Es farà un control de qualitat de la resolució del microfilm utilitzant la carta de resolució segons la norma UGP 7699. La prova de resolució no serà vàlida si el resultat és inferior a 120 línies/mm.  
i) Es farà un control de qualitat de la densitat del microfilm, que s'haurà d'ajustar a les normes Diffuse Transmission Density (ISO 5-1974). Les lectures de densitat han d'estar compreses entre 0.8 i 1.3 i no han de diferir més de 0.2 entre fotogrames.  
j) Es farà un control químic de qualitat del microfilm, d'acord amb la norma ISO 10241, perquè el microfilm processat tinga 0.7 mcg/cm2 de contingut màxim d'hiposulfit residual.  
k) La qualitat de la imatge teòrica del microfilm haurà de tindre un valor QI de 8 per a un microfilm que s'utilitzarà com a màster en una còpia digital.  
Quarta. Termini de sol·licituds  
1. El termini de presentació de sol·licituds serà d'un mes comptat des de l'endemà de la publicació de la convocatòria en el Diari Oficial de la Generalitat Valenciana. Si el termini acaba en dia inhàbil o dissabte, s'entendrà prorrogat fins al primer dia hàbil següent.  
2. La documentació es presentarà en el Registre General de la Conselleria de Cultura, Educació i Esport, Direcció General d'Arxius i Innovació Tecnològica, en les direccions territorials de Cultura, Educació i Esport, o per qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Si la documentació es presenta en un registre diferent del Registre General de la Conselleria de Cultura, Educació i Esport, es recomana a l'ajuntament sol·licitant que avise l'òrgan gestor de la convocatòria, la Direcció General d'Arxius i Innovació Tecnològica, per fax (87.304.75.02) o per correu electrònic (bjf@laf.tw), indicant el número i la data d'entrada al registre.   
Quinta. Documentació a presentar  
1. Les sol·licituds, segons el model que figura com a annex de la present orde, es dirigiran a la Conselleria de Cultura, Educació i Esport, Direcció General d'Arxius i Innovació Tecnològica, i aniran acompanyades dels documents següents:  
a) Certificat de l'acord del ple o comissió de govern de l'ajuntament en què es va acordar sol·licitar l'ajuda, indicant la finalitat i la quantia total del gasto previst, així com el compromís de cobrir l'excés que poguera existir entre el pressupost inicial i el preu de contracta definitiu.  
b) Certificat del secretari de l'ajuntament de la consignació del gasto en el pressupost de l'ajuntament. El certificat haurà d'incloure, a més, una declaració de no incórrer en els motius d'exclusió assenyalats en l'article 13.2 de la Llei 38/2003, de 17 de novembre, General de Subvencions, tal com apareix en la base segona, punt 3, de la present convocatòria.  
c) Còpia del projecte de digitalització on s'especifiquen detalladament l'empresa que realitzarà els treballs, les condicions, formats, mètodes, dispositius de digitalització, suports d'emmagatzemament dels continguts digitalitzats i terminis de realització. El projecte inclourà també el pressupost detallat de la inversió acceptat per la corporació o organisme autònom local, on s'especifique tot el material detallat i el preu per unitats i els treballs a realitzar, d'acord amb l'article 31.3 de la Llei 38/2003, de 17 de novembre, General de Subvencions.  
d) Còpia dels instruments de descripció de les sèries o col·leccions documentals que es vullguen digitalitzar.  
e) La instància de manteniment de tercers, que apareix en l'annex III de la present orde, degudament omplida.  
f) Documentació justificativa que permeta valorar les prioritats exposades en la base sexta de la present convocatòria.  
2. Si la sol·licitud no reunix els requisits i documents que s'assenyalen en esta base, es requerirà a l'interessat que en un termini de deu dies esmene la falta o acompanye els documents preceptius, amb indicació que, si no ho fa, mitjançant resolució es considerarà que desistix de la petició, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sexta. Procediment de concessió  
1. Els criteris de valoració que es tindran en compte per a la concessió de les ajudes seran els següents:  
a) Les peticions dels ajuntaments que sol·liciten la digitalització de sèries i col·leccions documentals que per l'antiguitat i interés es consideren d'interés per a garantir la seua conservació (fins a 3 punts).  
b) Les peticions dels ajuntaments que sol·liciten la digitalització de sèries i col·leccions documentals que per l'antiguitat i interés es consideren d'interés per a promoure la seua difusió (fins a 3 punts).  
c) La qualitat dels instruments de descripció de la documentació (fins a 2 punts).  
d) Els ajuntaments que no hagen rebut ajudes per a la digitalització en els dos anys anteriors (2 punts).  
2. Valoració de les sol·licituds  
La valoració de les sol·licituds per a la digitalització de la documentació històrica dels arxius municipals serà realitzada per una Comissió Tècnica de Valoració que estarà composta per:   
President:   
. el cap del Servici d'Arxius.   
Vocals:   
El director de l'Arxiu Central de la Generalitat Valenciana.   
Un tècnic de digitalització de l'Arxiu del Regne de València nomenat pel responsable del centre.   
Un tècnic de digitalització de la Biblioteca Valenciana nomenat pel responsable del centre.  
Secretària, amb veu i vot: la cap de la Secció d'Arxius.  
3. La Comissió Tècnica de Valoració, atenent les sol·licituds presentades i el seu interés, elaborarà la proposta de concessió de les ajudes en el termini de cinc mesos, comptats des del dia de la publicació de la convocatòria en el DOGV.   
4. El Servici d'Arxius, com a òrgan competent per a l'ordenació i instrucció de la convocatòria, presentarà la proposta a la directora general d'Arxius i Innovació Tecnològica que dictarà la corresponent resolució en el termini d'un mes, la qual serà publicada en el Diari Oficial de la Generalitat Valenciana. Si en este termini no es resol la convocatòria per part de l'òrgan concedent, s'entendrà que la sol·licitud presentada ha sigut desestimada.  
Sèptima. Finançament de les activitats subvencionades  
1. L'aportació de la Conselleria de Cultura, Educació i Esport serà com a màxim del cinquanta per cent (50%) del cost de la inversió que es realitze en 2006. Els ajuntaments hauran d'aportar a càrrec del seu pressupost la part no finançada per la Generalitat Valenciana.  
2. La concessió de la subvenció és incompatible amb la percepció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat nacionals, de la Unió Europea o d'organismes internacionals, sense perjuí del que disposa l'apartat següent.  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.   
4. Quan el material a adquirir amb la subvenció tinga la consideració d'inventariable, caldrà tindre en compte les exigències dels apartats 4, 5 i 6 de l'article 31 de la Llei 38/2003, de 17 de novembre, General de Subvencions.  
Octava. Minoracions de la subvenció  
1. Les minoracions produïdes respecte al pressupost inicial, bé pel menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.  
2. La Conselleria de Cultura, Educació i Esport no assumirà modificacions del contracte que suposen un augment del preu d'adjudicació, ni revisió de preus. En tal cas, els majors costos seran assumits exclusivament per l'ajuntament o la institució interessada.  
Novena. Obligacions dels beneficiaris i tercers relacionats  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, d'acord amb els articles 29 i 31 de la Llei 38/2003, de 17 de novembre, General de Subvencions.   
2. Justificar davant l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
3. Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, aportant la informació que li siga requerida en l'exercici de les actuacions anteriors, d'acord amb l'art. 46 de la Llei 38/2003, de 17 de novembre, General de Subvencions.   
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. La comunicació s'ha de fer tan prompte com es conega i, en tot cas, abans de la justificació de l'aplicació donada als fons percebuts.  
5. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
6. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
7. Procedir al reintegrament dels fons percebuts en els supòsits previstos en l'art. 37 de la Llei 38/2003, de 17 de novembre, General de Subvencions.  
Deu. Justificació de les subvencions  
1. El pagament de les aportacions de la Generalitat Valenciana als ajuntaments es realitzarà de conformitat amb la Llei de Pressupostos de la Generalitat Valenciana per a 2006 i l'article 30 de la Llei 38/2003, de 17 de novembre, General de Subvencions. Per a fer el pagament els ajuntaments hauran de presentar la documentació següent:  
a) Fotocòpia de l'orde de pagament, junt amb les fotocòpies compulsades de les factures corresponents al projecte executat, presentades en forma reglamentària i expedides per les empreses contractades, en què apareixeran detallats els preus per unitat i treballs realitzats i l'import total del producte final.  
b) Certificat del secretari de l'ajuntament en què es faça constar que el producte contractat ha sigut entregat correctament i s'ha destinat a l'ús previst.  
c) Els suports digitals i en microfilm del treball realitzat, que seran revisats pels tècnics de la Conselleria de Cultura, Educació i Esport per a confirmar que complixen tots els requisits de qualitat establits en esta orde. Els suports que presenten deficiències hauran de ser degudament reemplaçats per l'empresa contractant.  
d) Una vegada verificat que els suports digitals i en microfilm complixen els requisits establits en la present orde, la Generalitat Valenciana lliurarà a l'ajuntament en qüestió les corresponents còpies dels suports digitals.  
2. Els justificants establits en la present base es presentaran en la Conselleria de Cultura, Educació i Esport abans del 16 de novembre de 2006.  
3. Les subvencions concedides per la Generalitat Valenciana a les corporacions locals es realitzaran d'una sola vegada quan es presenten els justificants corresponents.  
Onze. Causes de reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previst en els articles 36 i 37 de la Llei 38/2003, de 17 de novembre, General de Subvencions.  
Dotze. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat Valenciana es regularan d'acord amb el títol IV de la Llei 38/2003, de 17 de novembre, General de Subvencions.  
Tretze. Obligació de conservació  
Els ajuntaments beneficiaris de les ajudes quedaran obligats a mantindre els fons digitalitzats i microfilmats organitzats i en bones condicions de conservació, d'acord amb les normes i directrius que establisca la Conselleria de Cultura, Educació i Esport, dedicant per a això el personal necessari.